ปรับแน่! ราชกิจจาฯประกาศ “เด็กอายุต่ำ 6 ปี” ต้องนั่งคาร์ซีท-ฝ่าฝืนปรับ 2 พัน
ราชกิจจานุเบกษา เผยแพร่ พ.ร.บ.จราจรทางบก ฉบับแก้ไขใหม่ ให้ผู้โดยสารทุกที่นั่งต้องรัดเข็มขัดนิรภัย-เด็กอายุต่ำกว่า 6 ปี หรือ สูงไม่เกิน 135 ซม. ต้องนั่งคาร์ซีท ฝ่าฝืนจับปรับไม่เกิน 2,000 บาท
ราชกิจจานุเบกษา เผยแพร่ พ.ร.บ.จราจรทางบก ฉบับแก้ไขใหม่ ให้ผู้โดยสารทุกที่นั่งต้องรัดเข็มขัดนิรภัย-เด็กอายุต่ำกว่า 6 ปี หรือ สูงไม่เกิน 135 ซม. ต้องนั่งคาร์ซีท ฝ่าฝืนจับปรับไม่เกิน 2,000 บาท
8 พ.ค. 2565

ราชกิจจานุเบกษา ได้เผยแพร่พระราชบัญญัติ (พ.ร.บ.) จราจรทางบก (ฉบับที่ 13) พ.ศ. 2565 เมื่อวันที่ 7 พฤษภาคม 2565 โดยมีสาระสำคัญว่า พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัวมีพระบรมราชโองการโปรดเกล้าโปรดกระหม่อม ให้ประกาศว่า โดยที่เป็นการสมควรแก้ไขเพิ่มเติมกฎหมายว่าด้วยการจราจรทางบก
โดยมาตรา 7 ให้ยกเลิกความในมาตรา 123 แห่งพ.ร.บ.จราจรทางบก พ.ศ. 2522 และให้ใช้ความต่อไปนี้แทน อาทิ คนโดยสารที่นั่งแถวตอนหน้าและที่นั่งแถวตอนอื่น ต้องรัดร่างกายด้วยเข็มขัดนิรภัยไว้กับที่นั่งตลอดเวลาในขณะโดยสารรถยนต์
คนโดยสารที่เป็นเด็กอายุไม่เกิน 6 ปี ต้องจัดให้นั่งในที่นั่งนิรภัยสำหรับเด็ก หรือนั่งในที่นั่งพิเศษสำหรับเด็กเพื่อป้องกันอันตราย หรือมีวิธีการป้องกันอันตรายในกรณีที่เกิดอุบัติเหตุ
คนโดยสารที่มีความสูงไม่เกิน 135 เซนติเมตร ต้องรัดร่างกายด้วยเข็มขัดนิรภัยไว้กับที่นั่ง หรือมีวิธีการป้องกันอันตรายในกรณีที่เกิดอุบัติเหตุ ไม่ว่าจะนั่งแถวตอนใด
ในกรณีที่ผู้ขับขี่หรือคนโดยสารมีเหตุผลทางสุขภาพอันไม่สามารถรัดร่างกายด้วยเข็มขัดนิรภัยไว้กับที่นั่งได้  ให้ได้รับยกเว้นไม่ต้องปฏิบัติตามวรรคหนึ่ง แต่บุคคลนั้นต้องมีวิธีการป้องกันอันตรายในกรณีที่เกิดอุบัติเหตุ
ทั้งนี้ หากไม่ปฏิบัติตามที่กฎหมายกำหนด ให้มีโทษปรับไม่เกิน 2,000 บาท โดย พ.ร.บ.นี้มีผลใช้บังคับในอีก 120 วันนับแต่ประกาศในราชกิจจานุเบกษา